**Regrete tomnatice**

*Val*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Îmi amintesc perfect, distinsă doamnă,

Eram pe-atunci, la fel, în plină toamnă,

Colegi în anul ultim de liceu,

Când, dintre toţi din clasă, numai eu

M-am oferit să vă conduc acasă,

În după-amiaza-aceea furtunoasă ...

Pe sub umbrelă, visători, păşeam,

V-am luat de şold, ce-aproape ne simţeam!

Nu ne păsa de stropii mari şi reci,

Ca într-un vals prin bălţi croiam poteci,

Iar norii, se-aprindeau, vădit, anume

Parcă-am fi fost doar noi, atunci, pe lume ...

Şi când, suavă, galeş mi-aţi zâmbit,

Din ochii mari, albaştri, am simţit,

Întâiaşi dată-n viaţă-acel fior,

Până în deştul mic de la picior,

De v-am furat, setos, ca un avar,

Primul sărut în colţ la aprozar,

Şi-apoi în lift, parcă la şapte staţi,

Plutind printre etaje,-mbrăţişaţi,

Ajunşi ‘n-apartament m-aţi invitat

La o cafea ... târziu ... eram în pat,

Unde, un ceas întreg, noi amăndoi,

Înflăcăraţi de-amor, aproape goi ... .

Ca să mă iei acum, aşa, la rost,

Şi ... bâzâind să-mi spui c-am fost un prost,

Păi ... s-au ivit părinţii tăi, doar ştii,

Chiar când eram să pun punctul pe i,

Şi-mi reproşezi ... şi eu regret cumplit,

Că timp a fost păcatu' să-l comit ...

Sunt patruşcinci de ani trecuţi, şi-un pic,

Lenuţă, au zburat ca mai nimic!...

Ne-am regăsit acum, în plină toamnă,

Dar să uităm ... eu domn şi tu o doamnă!

Nu te-ntrista, nu plânge,-s încă viu,

Pentru păcat nicicând nu-i prea târziu ... .

Valeriu Cercel